በተያዘው በጀት ዓመት 7 ሚሊዮን ያህል ጎልማሶች የተቀናጀ ተግባር ተኮር ትምህርት ይሰጣቸዋል
አዲስ አበባ፤ ሐምሌ 15/2005 (ዋኢማ) – በተያዘው በጀት ዓመት 7 ሚሊዮን ለሚደርሱ ጎልማሶች የተቀናጀ ተግባር ተኮር የጎልማሶች ትምህርት እንደሚሰጣቸው የትምህርት ሚኒስቴር አስታወቀ። ሚኒስትር ዴኤታው አቶ ፉአድ ኢብራሒም በጎልማሶች ትምህርት ዙሪያ ሰሞኑን ለጋዜጠኞች በተዘጋጀ ስልጠና ማጠናቀቂያ ላይ እንዳሉት በ2006 በጀት ዓመት በርካታ ጎልማሶችን የሚያሳትፍና በተግባር የተደገፈ ትምህርትን ለመስጠት ታቅዷል፡፡ የዚሁ የትምህርትና ሥልጠና ዋና ዓላማ በአገሪቱ ውስጥ በሚካሄዱ ኢኮኖሚያዊ፣ ፖለቲካዊና ማሕበራዊ እንቅስቃሴዎች ውስጥ በብቃት ለመሳተፍ የሚስያችል የሰለጠነ የሰው ኃይል ለማፍራት እንደሆነም አስረድተዋል፡፡ በተያዘው ዓመት የጎልማሶችን ትምህርትን ማስፋፋትና ማጠናከር የኅብረተሰቡን ምርታማነት ይበልጥ ለማሳደግ እንዲቻል በሁሉም ክልሎች ትምህርቱን ለመስጠት ዝግጅት ተጠናቋል ብለዋል፡፡ የጎልማስች ትምህርት እድሚያቸው ከ15 ዓመትና ከዚያ በላይ የሆኑ የኅብረተሰብ ክፍሎች ከመሰረታዊ የንባብ፣ የጽሕፈት ክሕሎት ስልጠና ጀምሮ እውቀቱንና ችሎታውን ለማሳደግ በተደራጀ ሁኔታ እንደሚሰጥ አመልክተዋል፡፡ የሚኒስቴሩ የጎልማሶች ትምህርት ማስተባባሪያ ኃላፊ አቶ አዳነ ማሞ በበኩላቸው ሚኒስቴሩ የጎልማሶች ትምህርትን በማሳፋፋትና ሽፋኑን በማሳደግና የትምህርቱ አስፈላጊነት ላይ የግንዛቤ ማስጨበት ሥራ በመስራት ላይ መሆኑን ጠቁመዋል፡፡ በአሁኑ ወቅት መንግሥት በተለይ መሰረታዊ ትምህርትን ለዜጎች ለማድረስ በወሰዳቸው እርምጃዎ የማሃይምነት ምጣኔን 57 በመቶ ዝቅ ማድረግ መቻሉን ገልፀዋል፡፡ እንደ ኢዜአ ዘገባ እስካሁን በመርሃ ግብሩ ውስጥ ያለፉ ጎልማሶች የተሻሻለ ቴክኖሎጂ በመጠቀም ምርትና ምርታማነትን እያሳደጉ ሲሆን የተፈጥሮ ኃብት የሚያለሙና የሚጠብቁም መሆናቸውን አስረድተዋል፡፡